b'\n_START_ARTICLE_\nLetargija\n_START_SECTION_\nPrie\xc5\xbeastys ir simptomai\n_START_PARAGRAPH_\nLiguistas mieguistumas gali b\xc5\xabti nuolatinis ir priepuolinis. Nuolatinis mieguistumas gali apimti sergant \xc4\xafvairiomis smegen\xc5\xb3 ligomis, i\xc5\xa1sekimo neuroz\xc4\x97mis, turint tripanosom\xc5\xb3\xc2\xa0\xe2\x80\x93 parazitini\xc5\xb3 pirmuoni\xc5\xb3. Priepuolinis liguistumas pasitaiko narkolepsijos metu, po migrenos, epilepsijos priepuoli\xc5\xb3, d\xc4\x97l vegetacin\xc4\x97s nerv\xc5\xb3 sistemos kraujagysli\xc5\xb3 sutrikim\xc5\xb3, funkcini\xc5\xb3 nerv\xc5\xb3 sistemos sutrikim\xc5\xb3 atvejais ir d\xc4\x97l kai kuri\xc5\xb3 kit\xc5\xb3 lig\xc5\xb3._NEWLINE_Letargija i\xc5\xa1sivysto palaipsniui. Kartais ji gali b\xc5\xabti susijusi su psichine trauma, pervargimu, i\xc5\xa1sekimu po sunkaus fizinio ar protinio darbo, nereguliaria mityba, bet da\xc5\xbeniausiai prie\xc5\xbeas\xc4\x8di\xc5\xb3 nerandama. Kelias valandas ar dienas prie\xc5\xa1 tok\xc4\xaf mieg\xc4\x85 dauguma ligoni\xc5\xb3 skund\xc5\xbeiasi galvos skausmais, pykinimu, nemiga, padid\xc4\x97jusiu apetitu, tro\xc5\xa1kuliu, tingumu._NEWLINE_Letargin\xc4\x97 b\xc5\xabsena gali b\xc5\xabti \xc4\xafvairaus sunkumo. Lengvais atvejais \xc5\xbemogus nelabai kietai \xc4\xafmig\xc4\x99s, \xc5\xa1iek tiek reaguoja \xc4\xaf aplinkos dirgiklius, i\xc5\xa1lieka rijimo refleksas. Tada j\xc4\xaf galima maitinti, pagirdyti. Kraujosp\xc5\xabdis kiek suma\xc5\xbe\xc4\x97j\xc4\x99s, raumenys atsipalaidav\xc4\x99. Pabud\xc4\x99s kartais gali prisiminti kai kuriuos \xc4\xafvykius. Sunkiais atvejais ligonis labai kietai \xc4\xafminga, nereaguoja net \xc4\xaf skausmingus dirgiklius. Kartais pasitaiko tariamoji mirtis\xc2\xa0\xe2\x80\x93 oda i\xc5\xa1blyk\xc5\xa1ta, \xc5\xa1alta, vyzd\xc5\xbeiai nereaguoja \xc4\xaf \xc5\xa1vies\xc4\x85, sunku pasteb\xc4\x97ti puls\xc4\x85 ir kv\xc4\x97pavim\xc4\x85. Po tokio miego \xc5\xbemogus nieko neprisimena. Ta\xc4\x8diau da\xc5\xbeniausiai miego gilumas kei\xc4\x8diasi ir jis gali ka\xc5\xbek\xc4\x85 prisiminti.'